**Ministru kabineta noteikumu projekta „****Grozījumi Ministru kabineta 2011. gada 15.****novembra noteikumos** **Nr. 877 „Kārtība un nosacījumi, ar kādiem zvērinātu tiesu izpildītāju atbrīvo no kvalifikācijas eksāmena kārtošanas””**

**sākotnējās ietekmes novērtējuma ziņojums (anotācija)**

|  |  |  |  |  |
| --- | --- | --- | --- | --- |
| **I. Tiesību akta projekta izstrādes nepieciešamība** | | | | |
| 1. | | **Pamatojums** | Grozījumi sagatavoti pēc Tieslietu ministrijas iniciatīvas. | |
| 2. | | **Pašreizējā situācija un problēmas, kuru risināšanai tiesību akta projekts izstrādāts, tiesiskā regulējuma mērķis un būtība** | 2011. gada 1. martā ar mērķi veicināt zvērinātu tiesu izpildītāju izglītības un profesionālā līmeņa pastāvīgu pilnveidi un paaugstināšanu stājās spēkā likums „Grozījumi Tiesu izpildītāju likumā”, ar kuru cita starpā noteikts, ka tieslietu ministrs pilnīgi vai daļēji atbrīvo zvērinātu tiesu izpildītāju no kvalifikācijas eksāmena kārtošanas, ja zvērināts tiesu izpildītājs laikposmā pēc zvērināta tiesu izpildītāja eksāmena vai iepriekšējā kvalifikācijas eksāmena nokārtošanas ir cēlis savu profesionālo vai akadēmisko kvalifikāciju, ieguvis nepieciešamo kredītpunktu skaitu par aktivitātēm zvērināta tiesu izpildītāja profesionālās kvalifikācijas celšanai un par to saņemts pamatots Latvijas Zvērinātu tiesu izpildītāju padomes (turpmāk – padome) atzinums.  Kārtību un nosacījumus, ar kādiem zvērinātu tiesu izpildītāju pilnīgi vai daļēji atbrīvo no kvalifikācijas eksāmena kārtošanas, nosaka Ministru kabineta 2011. gada 15. novembra noteikumi Nr. 877 „Kārtība un nosacījumi, ar kādiem zvērinātu tiesu izpildītāju atbrīvo no kvalifikācijas eksāmena kārtošanas” (turpmāk – noteikumi).  Līdzšinējās prakses laikā, piemērojot noteikumus, konstatēta nepieciešamība pilnveidot spēkā esošo regulējumu, lai nodrošinātu skaidru regulējumu, izslēdzot atšķirīgas interpretācijas iespējas, kā arī efektivizētu kredītpunktu piešķiršanas procesu.  Saskaņā ar noteikumu 3. punktu zvērinātam tiesu izpildītājam tiek piešķirti kredītpunkti par dažāda veida apmācību apmeklējumu: par padomes organizētu apmācību apmeklējumu (noteikumu 3.1. apakšpunkts) un par citu iestāžu (gan Latvijas, gan ārvalstu) organizētu apmācību apmeklējumu (3.2. apakšpunkts). Noteikumu 3.punkta šā brīža redakcija praksē zvērinātu tiesu izpildītāju vidū rada neizpratni par gadījumiem, kuros zvērinātam tiesu izpildītājam var tikt piešķirti kredītpunkti. Proti, nav skaidri noteikts, ka zvērinātam tiesu izpildītājam var tikt piešķirti kredītpunkti par dalību apmācībās, ko organizē cita iestāde, organizācija vai juridiskā persona. Ņemot vērā minēto, ar noteikumu projektu noteikumu 3.2. apakšpunkts tiek izteikts jaunā redakcijā, skaidri nosakot, ka kredītpunkti var tikt piešķirti arī gadījumos, kad zvērināts tiesu izpildītājs apmeklējis citas iestādes, organizācijas vai juridiskās personas organizētās apmācības, ar nosacījumu, ka apmācības organizētas jomās, kurās tiek pārbaudītas zvērinātu tiesu izpildītāju zināšanas un prasmes kvalifikācijas eksāmenā un saskaņā ar noteikumu 8. punktu komisija par to pieņēmusi pozitīvu lēmumu. Attiecīgi ar noteikumu projektu tiek redakcionāli precizēts noteikumu 5. punkts, tajā ietverot atsauci uz noteikumu 3.2. apakšpunktu.  Noteikumi paredz, ka padome nosaka prioritārās jomas, kurās padome zvērinātiem tiesu izpildītājiem organizē apmācības. Saskaņā ar noteikumiem par prioritārām jomām var tikt noteiktas tikai tās jomas, kurās tiek pārbaudītas pretendentu un zvērinātu tiesu izpildītāju zināšanas un prasmes zvērināta tiesu izpildītāja eksāmenā (jomu uzskaitījums ietverts Ministru kabineta 2006. gada 25. jūlija noteikumu Nr. 619 „Noteikumi par zvērināta tiesu izpildītāja eksāmena kārtību, minimālo zināšanu apjomu un maksu” 2. punktā), kā arī kārtējā un ārkārtas kvalifikācijas eksāmenā (jomu uzskaitījums ietverts Ministru kabineta 2008. gada 18. augusta noteikumu Nr. 661 „Zvērinātu tiesu izpildītāju kvalifikācijas eksāmena norises un vērtēšanas kārtība” 3. punktā).  Atbilstoši Tiesu izpildītāju likumam konkrēta skaita kredītpunktu savākšana tiek pielīdzināta zvērināta tiesu izpildītāja regulārā kvalifikācijas eksāmena pilnīgai vai daļējai nokārtošanai, kas savukārt apliecina zvērināta tiesu izpildītāja amatam atbilstošu profesionālo kvalifikāciju. Līdz ar to, noteikumos ietvertas vienīgi tādas aktivitātes, kas saistītas vai nu ar apmācību apmeklējumu un līdz ar to tieši vērstas uz profesionālās vai akadēmiskās kvalifikācijas celšanu, vai arī saistītas ar nozīmīgu ieguldījumu zvērinātu tiesu izpildītāju profesijas attīstībā un izpildes procesa kvalitātes veicināšanā kopumā. Viens no likumdevēja primārajiem mērķiem kredītpunktu sistēmas ieviešanai ir nodrošināt „stimula sistēmu” pastāvīgai profesionālās kvalifikācija celšanai, lai būtu iespējams nodrošināt zvērinātu tiesu izpildītāju funkciju izpildes kvalitāti. Zvērinātu tiesu izpildītāju apmācības modelis ir veidojams tāds, lai maksimāli nodrošinātu vispusīgu un konkrētajai faktiskajai un tiesiskajai situācijai (novitātēm tiesiskajā regulējumā un tiesu praksē) atbilstošu mācību programmu. Līdz ar to nav attaisnojami sašaurināt to jomu uzskaitījumu, kurās gada ietvaros organizējamas mācības. Ņemot vērā minēto ar noteikumu projektu svītrota prasība padomei vēl papildus noteikt jomas, kurās rīkojamas mācības.  Praksē objektīvu iemeslu dēļ ir problemātiski sagatavot padomes organizēto apmācību sarakstu visam gadam uz priekšu, jau iepriekš konkrēti norādot tai skaitā tādu informāciju kā apmācību saturs, pasniedzēji un citu noteikumos noteiktu informāciju. Ņemot to vērā, ar noteikumu projektu jaunā redakcijā izteikts noteikumu 6. punkts, kā arī tie papildināti ar jaunu 6.1 punktu, kas paredz, ka padome atbilstoši jomām, kurās tiek pārbaudītas zvērinātu tiesu izpildītāju zināšanas kvalifikācijas eksāmenā, plāno zvērinātu tiesu izpildītāju apmācības un pirms to norises informē zvērinātus tiesu izpildītājus, par katrām apmācībām norādot prioritāro jomu, kurai tās atbilst, apmācību tēmu, pasniedzēju un tā kvalifikāciju, informāciju, vai mācībās paredzēts gala pārbaudījums, mācību plānoto ilgumu. Mēneša laikā pēc padomes organizētu apmācību noslēguma padome sagatavo informāciju par organizētajām apmācībām, par katrām no tām atsevišķi norādot prioritāro jomu, kurai tās atbilst, apmācību tēmu, pasniedzēju un tā kvalifikāciju, apmācību norises ilgumu, kā arī par zvērinātiem tiesu izpildītājiem, kuri apmācības apmeklējuši, un informāciju par apmācību gala pārbaudījuma nokārtošanu, ja tāds ir organizēts. Sagatavoto informāciju padome nodod komisijai, kuras sastāvā ietilpst padomes locekļi un viena tieslietu ministra pilnvarota persona (turpmāk – komisija), lēmuma pieņemšanai par noteikta kredītpunktu skaita piešķiršanu atbilstoši šajos noteikumos noteiktajiem kritērijiem vai par atteikumu piešķirt kredītpunktus.  Šobrīd, lai atvieglotu saraksta saskaņošanu, padome sarakstā par plānotajām apmācībām norāda arī piešķiramo kredītpunktu skaitu, kas piešķirams par katrām apmācībām. Komisija, izvērtējot atsūtīto sarakstu, informē par tā saskaņošanu vai atteikumu saskaņot. Ievērojot to, noteikumi tiek papildināti ar prasību sarakstā par padomes plānotajām apmācībām cita starp iekļaut informāciju arī par piešķiramo kredītpunktu skaitu.  Lai neradītu lieku slogu zvērinātiem tiesu izpildītājiem, liekot iesniegt padomē pamatojošos dokumentus par dalību tādās aktivitātēs, kuras organizē pati padome, ar noteikumu projektu tiek grozīts noteikumu 7. punkts, nosakot, ka padome patstāvīgi uzskaita kredītpunktus, kas zvērinātam tiesu izpildītājam pienākas par dalību noteikumu pielikuma 16. -19. punktā uzskaitītajās aktivitātēs.  Noteikumi paredz prasības, kas zvērinātam tiesu izpildītājam jāievēro, iesniedzot dokumentus, lai piešķirtu kredītpunktus par noteikumu 3.2. apakšpunktā noteiktajām apmācībām un cita veida aktivitātēm. Līdzšinējā padomes prakse liecina, ka zvērinātiem tiesu izpildītājiem noteikumu normu formulējuma dēļ nereti ir grūtības noteikt, kādus pamatojuma dokumentus un kurai no atbildīgajām institūcijām jāiesniedz , lai tiktu pieņemts lēmums par noteikta kredītpunkta skaita piešķiršanu par dalību apmācībās un cita veida aktivitātēs. Ņemot vērā minēto, ar noteikumu projektu tiek precizēts noteikumu 8. punkts, skaidri nosakot, kādi dokumenti zvērinātam tiesu izpildītājam jāiesniedz, lai saņemtu kredītpunktus par noteikumu 3.2. apakšpunktā, bet kādi par noteikumu 3.3. apakšpunktā noteiktajām aktivitātēm. Attiecīgi noteikumu 9. un 10. punktā redakcionāli precizēta atsauce uz noteikumu normām.  Lai atvieglotu kredītpunktu piešķiršanas kārtību, noteikumu 8. punktā tiek pagarināts termiņš, kādā zvērināts tiesu izpildītājs var iesniegt pamatojuma dokumentus par dalību noteikumu 3.2. un 3.3. apakšpunktā minētajās aktivitātēs, termiņu pagarinot no trim nedēļām uz vienu mēnesi.  Papildus paredzēts, ka padome mēneša laikā no šo noteikumu 8.2. apakšpunktā minēto dokumentu saņemšanas dienas izskata tos un pieņem lēmumu par attiecīga kredītpunktu skaita piešķiršanu zvērinātam tiesu izpildītājam atbilstoši šo noteikumu pielikumā noteiktajiem kritērijiem vai par pamatotu atteikumu piešķirt kredītpunktus par attiecīgajām aktivitātēm.  Noteikumu 10. punkta šā brīža redakcija nenoteic, kā komisija pieņem lēmumu, balsojot par noteikta kredītpunktu skaita piešķiršanu zvērinātam tiesu izpildītājam par dalību apmācībās vai arī par atteikumu piešķirt kredītpunktus par apmeklētajām apmācībām. Ievērojot to, noteikumu projekts precizē minēto normu, nosakot, ka lēmumu komisija pieņem ar balsu vairākumu. Gadījumā, ja balsis sadalās līdzīgi, balsojuma rezultātu izšķir padomes priekšsēdētāja balss.  Ar noteikumu projektu noteikumi tiek papildināti ar jaunu punktu (10.1 punkts), nosakot termiņus un kārtību, kādā zvērināts tiesu izpildītājs informē padomi par savu dalību aktivitātēs, par kurām vēl nav piešķirti kredītpunkti, ja izziņots zvērinātu tiesu izpildītāju kvalifikācijas eksāmens, kā arī termiņus, kādos šādā gadījumā pieņemams lēmums par kredītpunktu piešķiršanu.  Vienlaikus noteikumu projekts precizē kārtību, kādā komisija (par kredītpunktu piešķiršanu) un Tieslietu ministrija (par zvērināta tiesu izpildītāja pilnīgu vai daļēju atbrīvošanu no kvalifikācijas eksāmena kārtošanas) par pieņemtajiem lēmumiem informē zvērinātus tiesu izpildītājus, paredzot, ka minētā informācija tiek nosūtīta zvērinātam tiesu izpildītājam rakstiski uz zvērināta tiesu izpildītāja prakses vietas adresi vai viņa elektroniskā pasta adresi. Papildus šobrīd spēkā esošajam regulējumam noteikumu projekts paredz alternatīvu paziņošanas veidu, proti, izmantojot elektroniskos sakarus. Minētais nepieciešamības gadījumā ļautu nodrošināt ātrākas informācijas nodrošināšanu zvērinātiem tiesu izpildītājiem. Visiem zvērinātiem tiesu izpildītājiem domēnā „*@lzti.lv*” ir izveidotas oficiālās elektroniskā pasta adreses, kas var tikt lietotas saziņai ar zvērinātu tiesu izpildītāju.  Šobrīd noteikumu 12. punkts noteic, ka gadījumos, ja zvērinātam tiesu izpildītājam ir piemērots disciplinārsods, zvērinātam tiesu izpildītājam tiek dzēsts noteikts skaits kredītpunktu. Zvērināta tiesu izpildītāja dalība apmācībās un cita veida aktivitātēs nav saistāma ar zvērinātam tiesu izpildītājam piemēroto disciplinārsodu. Turklāt, dzēšot zvērinātam tiesu izpildītājam kredītpunktus par piemēroto disciplinārsodu, zvērinātam tiesu izpildītājam faktiski tiek piemērots dubults sods attiecībā uz viņa veikto pārkāpumu – gan piemērots kāds no Tiesu izpildītāju likuma 65. pantā noteiktajiem disciplinārsodiem, gan dzēsti kredītpunkti par zvērināta tiesu izpildītāja dalību apmācībās. Zvērinātam tiesu izpildītājam saskaņā ar Tiesu izpildītāju likuma 70. pantu ir paredzētas sekas gadījumos, ja divu gadu laikā no disciplinārsoda uzlikšanas dienas atkārtoti tiek uzlikts disciplinārsods par zvērinātu tiesu izpildītāju darbību regulējošu normatīvo aktu būtisku pārkāpumu. Proti, zvērinātam tiesu izpildītājam ir jākārto ārkārtas kvalifikācijas eksāmens neatkarīgi no piešķirtā kredītpunktu skaita. Ievērojot to, nav samērīgi saistībā ar piemēroto disciplinārsodu dzēst zvērinātam tiesu izpildītājam piešķirtos kredītpunktus, jo gadījumos, ja zvērināts tiesu izpildītājs vairākkārtīgi būs pārkāpis zvērinātu tiesu izpildītāju darbību regulējošos normatīvos aktus, zvērinātam tiesu izpildītājam būs jākārto ārkārtas kvalifikācijas eksāmens. Turklāt arī zvērinātu notāru darbību regulējošie normatīvie akti, kas paredz līdzīgu kredītpunktu piešķiršanas mehānismu par profesionālās vai akadēmiskās kvalifikācijas celšanu, neparedz iespēju dzēst zvērinātam notāram kredītpunktus gadījumos, ja tam piemērots disciplinārsods. Ievērojot minēto, ar noteikumu projektu tiek svītrots noteikumu 12. punkts.  Noteikumu 13. un 14. punkts paredz, ka gadījumos, kad zvērināts tiesu izpildītājs ieguvis noteikumos noteikto kredītpunktu skaitu, zvērināts tiesu izpildītājs var tikt atbrīvots no kvalifikācijas eksāmena kārtošanas. Ievērojot to, ka zvērināta tiesu izpildītāja noteikumos noteiktajā apmērā iegūtais kredītpunktu skaits ir par pamatu zvērināta tiesu izpildītāja atbrīvošanai no kvalifikācijas eksāmena (Tiesu izpildītāju likuma 32.9panta pirmā daļa), pilnīga tiesiskā regulējuma nodrošināšanai ar noteikumu projektu tiek precizēts noteikumu 13. un 14. punkts, nosakot, ka noteikta kredītpunkta iegūšanas gadījumā zvērināts tiesu izpildītājs tiek daļēji vai pilnīgi atbrīvots no kvalifikācijas eksāmena kārtošanas. Līdzīgi ar noteikumu projektu tiek precizēts noteikumu 23. punkts.  Noteikumi paredz, lai zvērinātu tiesu izpildītāju daļēji vai pilnīgi atbrīvotu no kvalifikācijas eksāmena kārtošanas, zvērināts tiesu izpildītājs iesniedz padomei: 1) noteikumu 8. punktā minētos dokumentus par veiktajām noteikumu 3.2. un 3.3. apakšpunktā minētajām apmācībām vai aktivitātēm, par kurām viņam vēl nav piešķirti kredītpunkti; 2) lūgumu sniegt tieslietu ministram atzinumu par zvērināta tiesu izpildītāja pilnīgu vai daļēju atbrīvošanu no kvalifikācijas eksāmena kārtošanas; 3) tieslietu ministram adresētu iesniegumu par zvērināta tiesu izpildītāja pilnīgu vai daļēju atbrīvošanu no kvalifikācijas eksāmena kārtošanas.  Lai atvieglotu un paātrinātu kārtību, kādā zvērināts tiesu izpildītājs tiek atbrīvots no kvalifikācijas eksāmena kārtošanas, ar noteikumu projektu tiek paredzēts, ka turpmāk zvērinātam tiesu izpildītājam nav jāiesniedz padomē atsevišķs lūgums sniegt tieslietu ministram atzinumu par zvērināta tiesu izpildītāja pilnīgu vai daļēju atbrīvošanu no kvalifikācijas eksāmena un tieslietu ministram adresēts iesniegums par zvērināta tiesu izpildītāja pilnīgu vai daļēju atbrīvošanu no kvalifikācijas eksāmena. Padome pēc noteikumu projekta 10.1 punktā minētā termiņa, kāds noteikts aktivitāšu apmeklējumu pamatojošo dokumentu iesniegšanai padomē, beigām apkopos zvērinātam tiesu izpildītājam piešķirto kredītpunktu skaitu un sniegs atzinumu tieslietu ministram par noteikta kredītpunktu skaita piešķiršanu ar priekšlikumu par zvērināta tiesu izpildītāja pilnīgu vai daļēju atbrīvošanu no kvalifikācijas eksāmena kārtošanas. Attiecīgi ar noteikumu projektu redakcionāli precizēts noteikumu 16. punkts.  Vienlaikus, lai nodrošinātu skaidrību attiecībā uz kredītpunktu veidiem, kas iegūstami, lai zvērinātu tiesu izpildītāju pilnīgi atbrīvotu no kvalifikācijas eksāmena kārtošanas, ar noteikumu projektu noteikumu 14. punkts tiek precizēts, nosakot, ka no nepieciešamajiem 200 kredītpunktiem, kas iegūstami par apmācību apmeklējumu, 40 kredītpunkti iegūstami par praktiskajām apmācībām, kurās sekmīgi nokārtots gala pārbaudījums. Līdzīgi ar noteikumu projektu tiek precizēts noteikumu 19.punkts.  Noteikumi neparedz termiņu, kādā tieslietu ministrs paziņo zvērinātiem tiesu izpildītājiem par pieņemto lēmumu par zvērinātu tiesu izpildītāju daļēju vai pilnīgu atbrīvošanu no kvalifikācijas eksāmena kārtošanas. Lai zvērināti tiesu izpildītāji laicīgi zinātu par viņu pilnīgu vai daļēju atbrīvošanu no kvalifikācijas eksāmena kārtošanas, kā arī viņiem būtu pietiekams laiks sagatavoties eksāmenam gadījumā, ja tas ir jākārto, noteikumu 16. punkts tiek papildināts, nosakot termiņu, kādā tieslietu ministram jāpaziņo par zvērināta tiesu izpildītāja pilnīgu vai daļēju atbrīvošanu no kvalifikācijas eksāmena kārtošanas (ne vēlāk kā divas nedēļas pirms kvalifikācijas eksāmena norises dienas).  Atbilstoši noteikumu pielikuma 6. punktā noteiktajam par lekcijas vai lekciju kursa pasniegšanu par atsevišķas tiesību nozares jautājumiem ir paredzēta divu kredītpunktu piešķiršana par 60 minūšu lekcijas sagatavošanu un pasniegšanu. Praksē secināts, ka lekciju pasniegšana par atsevišķas tiesību nozares jautājumiem prasa lielu garīgu un fizisku piepūli, lai kvalitatīvi sagatavotos minētajai lekcijai un to interaktīvi pasniegtu. Ievērojot to, lai piešķirtu adekvātu kredītpunktu skaitu par šādu lekciju pasniegšanu, ar noteikumu projektu grozīts noteikumu pielikuma 6. punkts, nosakot, ka par 60 minūšu lekcijas vai lekciju kursa pasniegšanu par atsevišķas tiesību nozares jautājumiem piešķirami 4 kredītpunkti, bet par šādas lekcijas atkārtotu pasniegšanu – 1 kredītpunkts.  Praksē nereti rodas neskaidrības, kuros gadījumos tiek piešķirti kredītpunkti par dalību normatīvo aktu projektu izstrādes starpinstitūciju darba grupā, ievērojot nelielo kredītpunktu skaitu, kas tiek piešķirti par dalību šādā darba grupā (noteikumu pielikuma 13. un 14. punkta nošķiršana). Ievērojot minēto un, lai nodrošinātu vienotu izpratni par gadījumiem, kad piešķirami kredītpunkti par dalību normatīvo aktu projektu izstrādes starpinstitūcijas darba grupā, ar noteikumu projektu tiek precizēts, ka gadījumos, ja zvērināts tiesu izpildītājs piedalās atsevišķā normatīvo aktu projektu izstrādes starpinstitūcijas darba grupas sanāksmē, zvērinātam tiesu izpildītājam piešķirami noteikumos paredzētie kredītpunkti.  Papildus tam, ievērojot to, ka šādās sanāksmēs piedalās zvērināti tiesu izpildītāji, kuriem ir padziļinātas zināšanas attiecīgā jautājuma izpētē un to, ka zvērinātiem tiesu izpildītājiem nepieciešams sagatavoties dalībai darba grupas sanāksmē, piemēram, izpētīt sanāksmes materiālus, tiek palielināts kredītpunktu skaits par dalību minētajā aktivitātē no viena kredītpunkta uz diviem kredītpunktiem.  Piemērojot noteikumus, secināts, ka noteikumi neparedz iespēju piešķirt kredītpunktus par vairākām aktivitātēm, kurās piedalās zvērināti tiesu izpildītāji. Rezultātā zvērināti tiesu izpildītāji, kuri piedalās aktivitātēs, kas nav minētas noteikumos, tiek nostādīti nevienlīdzīgā situācijā attiecībā pret citiem zvērinātiem tiesu izpildītājiem, kuriem par citām noteikumos paredzētām aktivitātēm tiek piešķirti kredītpunkti. Proti, noteikumi paredz iespēju piešķirt kredītpunktus par dalību padomes izveidotā komisijā vai darba grupā (piemēram, zvērināta tiesu izpildītāja palīga eksāmena komisijā), bet neparedz iespēju piešķirt kredītpunktus par dalību citas institūcijas izveidotā komisijā vai darba grupā (piemēram, par dalību Tieslietu ministrijas izveidotā zvērināta tiesu izpildītāja eksāmena eksaminācijas komisijā). Tāpat noteikumi neparedz iespēju piešķirt kredītpunktus par dalību starpinstitūciju vai ārvalstu organizācijas organizētā sanāksmē par tiesību nozares jautājumiem (piemēram, par dalību institūcijas organizētā apaļā galda diskusijā). Ievērojot to, ar noteikumu projektu noteikumu pielikuma II sadaļa tiek papildināta ar iepriekš minētajām aktivitātēm. | |
| 3. | | **Projekta izstrādē iesaistītās institūcijas** | Latvijas Zvērinātu tiesu izpildītāju padome. | |
| 4. | | **Cita informācija** | Nav. | |
|  | | | | |
| **II. Tiesību akta projekta ietekme uz sabiedrību, tautsaimniecības attīstību un administratīvo slogu** | | | | |
| 1. | **Sabiedrības mērķgrupas, kuras tiesiskais regulējums ietekmē vai varētu ietekmēt** | | | Noteikumu projekts attiecas uz zvērinātiem tiesu izpildītājiem. Atbilstoši Ministru kabineta 2010. gada 19. janvāra noteikumiem Nr. 66 „Noteikumi par zvērinātu tiesu izpildītāju skaitu, viņu amata vietām, iecirkņiem un to robežām” maksimālais zvērinātu tiesu izpildītāju skaits – 116. |
| 2. | **Tiesiskā regulējuma ietekme uz tautsaimniecību un administratīvo slogu** | | | Ar noteikumu projektu tiek precizēts spēkā esošais regulējums, nenosakot jaunus pienākumus vai papildus veicamās darbības institūcijām un sabiedrības mērķgrupai. Līdz ar to noteikumu projekts administratīvo slogu neietekmē. |
| 3. | **Administratīvo izmaksu monetārs novērtējums** | | | Ar noteikumu projektu netiek noteikti jauni pienākumi, kas radītu administratīvās izmaksas normu adresātiem. |
| 4. | **Cita informācija** | | | Nav. |
|  | | | | |

|  |  |  |
| --- | --- | --- |
| **VI. Sabiedrības līdzdalība un komunikācijas aktivitātes** | | |
| 1. | **Plānotās sabiedrības līdzdalības un komunikācijas aktivitātes saistībā ar projektu** | Noteikumu projekts ar Latvijas Zvērinātu tiesu izpildītāju padomi saskaņots noteikumu projekta izstrādes laikā. |
| 2. | **Sabiedrības līdzdalība projekta izstrādē** | Noteikumu projekta izstrādē piedalījusies Latvijas Zvērinātu tiesu izpildītāju padome, kas ir Latvijas zvērinātu tiesu izpildītāju pārstāvības institūcija attiecībā ar valsts un pašvaldību institūcijām, citām iestādēm un amatpersonām un kuras kompetencē saskaņā ar Tiesu izpildītāju likumu ietilpst atzinumu sniegšana par likumdošanas jautājumiem. |
| 3. | **Sabiedrības līdzdalības rezultāti** | Latvijas Zvērinātu tiesu izpildītāju padome atbalsta noteikumu projektu. |
| 5. | **Cita informācija** | Nav. |
|  | | |
| **VII. Tiesību akta projekta izpildes nodrošināšana un tās ietekme uz institūcijām** | | |
| 1. | **Projekta izpildē iesaistītās institūcijas** | Noteikumu projekta izpildi atbilstoši ārējos normatīvajos aktos nostiprinātajai kompetencei nodrošinās Latvijas Zvērinātu tiesu izpildītāju padome un Tieslietu ministrija. |
| 2. | **Projekta izpildes ietekme uz pārvaldes funkcijām un institucionālo struktūru.**  **Jaunu institūciju izveide, esošu institūciju likvidācija vai reorganizācija, to ietekme uz institūcijas cilvēkresursiem** | Ar noteikumu projektu netiek paplašinātas zvērinātu tiesu izpildītāju un Latvijas Zvērinātu tiesu izpildītāju padomes funkcijas un uzdevumi.  Noteikumu projekts neparedz jaunu institūciju izveidi vai esošo institūciju likvidāciju vai reorganizāciju. |
| 3. | **Cita informācija** | Nav. |

Anotācijas III, IV un V sadaļa – projekts šīs jomas neskar.

Iesniedzējs:

tieslietu ministrs Dzintars Rasnačs

08.09.2015. 13:37

2674

E.Timpare,

67036829, [Evija.Timpare@tm.gov.lv](mailto:Evija.Timpare@tm.gov.lv)